Ľ. Vážny, poslanec: (2003-10-31):
Výbor Národnej rady Slovenskej republiky pre hospodárstvo, privatizáciu a podnikanie v súlade s rokovacím poriadkom podáva Národnej rade Slovenskej republiky ako gestorský výbor spoločnú správu výborov Národnej rady k vládnemu návrhu zákona, ktorým sa mení a dopĺňa zákon č. 135/1961 Zb. o pozemných komunikáciách v druhom čítaní. Po prvé. Národná rada Slovenskej republiky uznesením č. 465 zo 17. septembra 2003 pridelila vládny návrh zákona o pozemných komunikáciách na prerokovanie v druhom čítaní vo výboroch do 30 dní a v gestorskom výbore do 31 dní od jeho prerokovania v prvom čítaní na schôdzi Národnej rady Slovenskej republiky ústavnoprávnemu výboru, Výboru Národnej rady pre hospodárstvo, privatizáciu a podnikanie, Výboru Národnej rady pre verejnú správu a Výboru Národnej rady pre obranu a bezpečnosť. Ako gestorský výbor bol určený Výbor Národnej rady pre hospodárstvo, privatizáciu a podnikanie. Iné výbory Národnej rady Slovenskej republiky návrh zákona neprerokovali. Po druhé. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona v zmysle § 75 ods. 2 rokovacieho poriadku. Po tretie. Vládny návrh zákona, ktorým sa mení a dopĺňa zákon č. 135/1961 Zb. o pozemných komunikáciách, odporúčali Národnej rade Slovenskej republiky schváliť výbory, ktorým bol pridelený nasledovne. Ústavnoprávny výbor prerokoval návrh zákona 3. októbra 2003 a uznesením č. 264 odporučil Národnej rade Slovenskej republiky návrh zákona schváliť so zmenami a doplnkami. Výbor Národnej rady pre hospodárstvo, privatizáciu a podnikanie prerokoval návrh zákona 7. októbra 2003 a uznesením č. 169 odporučil Národnej rade schváliť návrh zákona so zmenami a doplnkami. Výbor Národnej rady pre verejnú správu prerokoval návrh zákona 8. októbra 2003 a uznesením č. 91 odporučil Národnej rade návrh zákona schváliť s pozmeňujúcimi a doplňujúcimi návrhmi. Výbor Národnej rady pre obranu a bezpečnosť prerokoval návrh zákona 9. októbra 2003 a uznesením č. 133 odporučil Národnej rade návrh zákona schváliť s pripomienkami. Po štvrté. Z uznesení výborov Národnej rady Slovenskej republiky uvedených pod bodom III tejto správy vyplývajú pozmeňujúce a doplňujúce návrhy, ktorých je spolu desať, ktoré nejdem prednášať, pretože ste ich v rámci tejto spoločnej správy všetci dostali, a všetkých desať Výbor Národnej rady Slovenskej republiky pre hospodárstvo, privatizáciu a podnikanie ako gestorský výbor podľa § 79 ods. 4 písm. e) odporúča Národnej rade Slovenskej republiky schváliť a, samozrejme, hlasovať o bodoch 1 až 10 spoločne. Po piate. Gestorský výbor na základe stanovísk výborov v súlade s § 79 ods. 4 a § 83 rokovacieho poriadku odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 135/1961 Zb. o pozemných komunikáciách v znení neskorších predpisov, schváliť. Spoločná správa výborov o výsledku prerokovania vládneho návrhu zákona, ktorým sa mení a dopĺňa zákon č. 135/1961 Zb. v druhom čítaní, bola schválená uznesením č. 186 zo 14. 10. 2003. Súčasne výbor poveril spoločného spravodajcu výborov predložiť Národnej rade túto spoločnú správu výborov o výsledku prerokovania návrhu zákona a poveril ho právomocami podľa § 79 ods. 5 rokovacieho poriadku. Pani predsedajúca, otvorte, prosím, rozpravu. Z. Martináková, podpredsedníčka NR SR: Ďakujem, pán poslanec. Otváram rozpravu. Písomne nemám žiadnu prihlášku. Otváram možnosť ústne sa prihlásiť. Pán poslanec Jasovský, nech sa páči, môžete vystúpiť v rozprave. Uzatváram možnosť hlásiť sa ústne do rozpravy.